text: Els millors jugadors de pitch and putt competeixen a la cinquena edició de l'Open Internacional de Catalunya - FOCIR
  Els millors jugadors de pitch and putt competeixen a la cinquena edició de l'Open Internacional de Catalunya
  Publicat per FOCIR 08 Abr 2011 / 0 Comentari
  Els proppassats 26 i 27 de març al camp de Mas Pagès (Sant Esteve de Guialbes- Pla de l'Estany) es van donar cita un total de 112 jugadors provinents d'Irlanda, Noruega, Holanda, Andorra, Galícia i Catalunya. Es tracta de la cinquena edició de l'Open Internacional de Catalunya de Pitch & Putt i és la primera prova del circuit 2011 de la Federació Internacional de Pitch & Putt (FIPPA).
  Degut a l'alt nombre d'inscripcions es va optar per una ronda prèvia. L'Open, que es va celebrar en dues jornades, es va caracteritzar pels canvis de líder en la classificació en les tres voltes jugades i les primeres posicions van ser molt disputades. Després dels primers 18 forats lideraven la prova amb 50 cops Marc Fortuny i l'irlandés Liam O'Donovan. Paco Salido, un dels favorits, amb 102 cops acumulats va ser líder la primera jornada. Tot i així, la dificultat del recorregut, la posició de les banderes i els perillosos obstacles de sorra van fer que en els darrers 18 forats els jugadors més avançats fossin potencials guanyadors.
  La darrera volta es va caracteritzar pel gran joc de Marçal Moré del P&P Fornells que sortia a sis cops del líder però que va saber mostrar el seu millor joc i va alçar-se com a guanyador de l'Open Catalunya 2011. Aquesta és la segona victòria del jugador en l'Open després que el 2008 assolís el títol a Sant Andreu de Llavaneres.
  En segona posició a dos cops va quedar classificat l'irlandès Joh Crangle i la tercera posició va ser pel també irlandès William Buckley, en Paco Salido del P&P Portal del Roc va obtenir finalment la quarta posició.
  En categoria femenina la guanyadora va ser la jugadora del P&P Lleida Abby Nachshon amb 173 cops, seguida de l'holandesa Esther de Schiffart amb 185 cops i de Dolors Palahi del P&P Papalús de Lloret de Mar amb 187. En categoria juvenil el guanyador va ser Ricard Morat i en Sèniors Lluís Grifé.
  L'entrega de premis va comptar amb la presència d'Anna Badia en representació del Pitch & Putt Mas Pagès, de Víctor Moscatel President de la Federació Catalana de Pitch & Putt i de Josep Pujols representant territorial de les comarques de Girona de la Secretaria General de l'Esport de la Generalitat de Catalunya.
  En declaracions del seleccionador català, Xavier Ponsdomènech, l'Open és una mostra de com els jugadors catalans cada cop prenen més protagonisme i van prenent terreny als irlandesos, que fins el moment, eren els líders indiscutibles d'aquest esport.
  Des de la FOCIR volem felicitar a tots els jugadors i a la Federació Catalana de Pitch and Putt pels seus esforços i per un cop més, ser capdavanters en l'àmbit internacional.